Claudio Parmiggiani - sýning Listasafn Íslands Claudio Parmiggiani listsýning , Listasafni Íslands , 29. janúar 2000 . Þegar við fögnum upphafi menningarársins 2000 og staðfestum , að Reykjavík er ein af menningarborgum Evrópu , er hollt að minnast þess , að í listrænum efnum notum við mælistiku , sem mótuð var af meisturum fyrri alda . Í mörgu tilliti hefur nútímamaðurinn , þrátt fyrir alla tækni hans og þekkingu ekki náð sömu hæðum og þeir , sem risið hafa hæst í sögunni . Í fáum löndum hefur menningin verið meiri en á Ítalíu . Hvarvetna sjáum við áhrif þaðan og enn í dag eiga Ítalir listamenn í fremstu röð , sem standa á traustum grunni en sækja fram á eigin forsendum . Claudio Parmiggiani er góður fulltrúi þeirra og við fögnum því , að hann skuli vera hér í dag ásamt prófessor Rosellu Bennati frá ítalska menningarmálaráðuneytinu og sendiherra Ítalíu á Íslandi Mochi Onory di Saluzzo og eiginkonu hans . Menningarleg samskipti Íslendinga við Róm og Ítali má rekja langt aftur í aldir . Við eigum frásagnir af ferðum héðan á miðöldum og vitum að frá Róm var fylgst náið með ýmsu , sem hér gerðist . Án áhrifa kaþólsku kirkjunnar og menningarlegs starfs í klaustrum hennar væri íslensk menning snöggtum fátækari . Í nútímanum eru ítölsk áhrif ekki minni í öllum greinum og góðir íslenskir listamenn eins og Thor Vilhjálmsson rithöfundur hafa lagt sig sérstaklega fram um að treysta menningarleg tengsl þjóðanna . Það var þó ekki fyrr en fyrir ári eða um miðjan janúar 1999 , sem Ítalir og Íslendingar staðfestu samstarf sitt í menningarmálum með formlegum hætti . Þá rituðum við undir samning um samvinnu á sviði menningar , vísinda og tækni , sem hafði verið lengi í undirbúningi . Í menningarmálum er það markmið samningsins að stuðla að því að efla starfsemi og tengsl menningarstofnana og samtaka , styrkja samvinnu bókasafna og annarra safna í löndunum . Þá skal unnið að samstarfi á sviði tónlistar , danslistar , myndlistar , leiklistar og kvikmyndalistar með skiptiheimsóknum listamanna og þátttöku í stórhátíðum eða öðrum mikilvægum listviðburðum . Sýningin , sem hér er að hefjast , á verkum Claudio Parmiggiani er fyrsta yfirlitsýning á Íslandi á verkum ítalsks listamanns úr samtímanum . Hún er því löngu tímabær . Hitt er ekki síður ánægjulegt , að í morgun , þegar fyrstu geislar sólar vörpuðu birtu sinni á daginn , var kveikt á Íslandsvitanum , útilistaverki eftir Parmiggiani á Sandskeiði . Vitinn verður varanlegur minnisvarði um daginn og þennan nýja kafla í menningarlegum samskiptum Ítalíu og Íslands . Ég óska Listasafni Íslands til hamingju með þessa glæsilegu sýningu og framlag til menningarársins 2000 . Er það von mín , að íslenskar menningarstofnanir og listamenn nýti sér tækifærin sem menningarsamningurinn við Ítalíu veitir og öll þau miklu tækifæri , sem felast í menningarárinu 2000 . Megi árið verða til að efla íslenska menningu og treysta stöðu hennar heima fyrir og í veröld , þar sem allar leiðir eru opnar fyrir þá , sem hafa eitthvað eftirtektarvert og skapandi fram að færa .